Avainsanat

Tiivistelmä



Avainsanat

1. Jäsenyysvelvoitteiden noudattamatta jättämistä koskeva kanne — Yhteisöjen tuomioistuimen tuomio, jossa jäsenyysvelvoitteiden noudattamatta jättäminen todetaan — Täytäntöönpanoa koskeva määräaika — (EY 228 artikla)

2. Jäsenyysvelvoitteiden noudattamatta jättämistä koskeva kanne — Yhteisöjen tuomioistuimen tuomio, jossa jäsenyysvelvoitteiden noudattamatta jättäminen todetaan — Tuomion täytäntöönpanovelvollisuuden noudattamatta jättäminen — Rahamääräiset seuraamukset — Uhkasakko — Suuruuden määrittämisperusteet — (EY 228 artiklan 2 kohta)

3. Jäsenyysvelvoitteiden noudattamatta jättämistä koskeva kanne — Yhteisöjen tuomioistuimen tuomio, jossa jäsenyysvelvoitteiden noudattamatta jättäminen todetaan — Tuomion täytäntöönpanovelvollisuuden noudattamatta jättäminen — Rahamääräiset seuraamukset — Uhkasakko — Suuruuden määrittäminen — Uimaveden laadusta annetun direktiivin 76/160/ETY täytäntöönpanon laiminlyönti — (EY 228 artiklan 2 kohta)

Tiivistelmä

1. EY 228 artiklassa ei täsmennetä sitä määräaikaa, jonka kuluessa tuomio, jossa jäsenyysvelvoitteiden noudattamatta jättäminen todetaan, on pantava täytäntöön. Yhteisön oikeuden välittömään ja yhtenäiseen soveltamiseen liittyvä intressi edellyttää kuitenkin, että tämä täytäntöönpano aloitetaan välittömästi ja saatetaan loppuun niin pian kuin mahdollista.

ks. 27 kohta

2. EY 228 artiklan 2 kohdassa määrätään, että jos asianomainen jäsenvaltio ei toteuta yhteisöjen tuomioistuimen tuomion täytäntöön panemiseksi tarvittavia toimenpiteitä komission perustellussa lausunnossaan vahvistamassa määräajassa, komissio voi saattaa asian yhteisöjen tuomioistuimen käsiteltäväksi ja yksilöidä samalla sen kiinteämääräisen hyvityksen tai uhkasakon määrän, joka asianomaisen jäsenvaltion tulisi sen käsityksen mukaan olosuhteet huomioon ottaen suorittaa.

Komission on näin tehdäkseen arvioitava olosuhteita sellaisina kuin ne ilmenevät sen määräajan päättyessä, jonka se on vahvistanut EY 228 artiklan 2 kohdan ensimmäisen alakohdan nojalla antamassaan perustellussa lausunnossa.

Tältä osin komission ehdotukset eivät sido yhteisöjen tuomioistuinta, ja ne ovat ainoastaan hyödyllinen viitelähtökohta. Yhteisöjen tuomioistuimen on harkintavaltaa käyttäessään vahvistettava kiinteämääräisen hyvityksen tai uhkasakon määrä siten, että se on yhtäältä asianmukainen olosuhteiden kannalta ja toisaalta oikeassa suhteessa sekä todettuun jäsenyysvelvoitteiden noudattamatta jättämiseen että asianomaisen jäsenvaltion maksukykyyn nähden.

ks. 28 ja 29 kohta

3. EY 228 artiklan 2 kohdan kolmannen alakohdan nojalla määrätyn uhkasakon on oltava omiaan varmistamaan se, että asianomainen jäsenvaltio täyttää velvoitteensa, ja siinä on näin ollen otettava huomioon todetun jäsenyysvelvoitteiden noudattamatta jättämisen ominaispiirteet. Kun kyse on uimaveden laadusta annetussa direktiivissä 76/160/ETY vahvistetuista tavoitteista, on ensinnäkin uhkasakon määräytymisjakson osalta otettava huomioon se, että uimaveden laatu todetaan vuosittain, mikä johtaa siihen, ettei uhkasakkoa ole määrättävä päiväkohtaisena vaan kultakin vuodelta, jonka direktiivin täytäntöönpano viivästyy. Seuraavaksi on otettava huomioon direktiivissä vahvistettujen tavoitteiden toteuttamisen vaikeus, mikä johtaa siihen, ettei uhkasakolle voida vahvistaa määrää, joka on vakio, vaan määrä, joka on vähenevä ja jossa otetaan huomioon vastaajana olevan jäsenvaltion edistyminen sen tuomion täytäntöönpanossa, jossa sen jäsenyysvelvoitteiden noudattamatta jättäminen todetaan. Kun kyse on lopuksi jäsenyysvelvoitteiden noudattamatta jättämisen keston arvioinnista uhkasakon määrää vahvistettaessa, tähän arviointiin on sisällytettävä se, kuinka vaikeata tarvittavien töiden toteuttaminen lyhyessä ajassa on, kun otetaan huomioon julkisiin hankintamenettelyihin liittyvät määräajat, joita on mahdotonta lyhentää.

ks. 40, 42, 43, 46─49 ja 53 kohta